Apollo 12

Emblém misie

Emblém letu Apollo 12 je v znamení Vojenského námorníctva Spojených štátov (U.S. Navy), keďže všetci traja členovia posádky boli príslušníkmi námorníctva. Emblému dominuje plachetnica, ktorá sa blíži k Mesiacu. Zároveň je symbolom U.S. Navy a predstavuje tiež veliteľský modul Yankee Clipper.
Na zlatom okraji letového emblému sa nachádzajú mená astronautov a tiež označenie misie. Úplný okraj emblému lemuje modrá farba. Spoločne so zlatou farbou predstavujú tradičné farby U.S. Navy. Za povšimnutie stoja aj štyri hviezdy, ktoré sú umiestnené v pozadí emblému. Tri hviezdy predstavovali astronautov Apolla 1, ktorí tragicky zahynuli pri požiari na palube kozmickej lode. Štvrtá hviezda symbolizuje Cliftona Williamsa, námorného pilota a astronauta, ktorý zahynul 5. októbra 1967 pri leteckej nehode v dôsledku mechanickej poruchy na lietadle T-38. Williams mal s Conradom, Gordonom a Beanom blízky vzťah, pretože ako člen záložnej posádky s nimi trénoval.

Priebeh letu

Apollo 12 odštartovalo 14. novembra 1969 o 16:22:00,68 svetového času (UTC) zo štartovacieho komplexu 39A z Kennedyho vesmírneho strediska. Štartovacia zostava sa skladala z nosnej rakety Saturn V (výrobné číslo SA-507), veliteľského modulu Yankee Clipper a lunárneho modulu, ktorý dostal pomenovanie Intrepid. Počasie v čase štartu bolo zlé, nad kozmodrómom viseli nízke búrkové mraky. V čase T+36 sekúnd do nosnej rakety udrel blesk, nespôsobil však žiadne vážne komplikácie, len krátkodobo vyradil dodávku elektrického prúdu z palivových batérií. Navedenie na obežnú dráhu Zeme a jej opustenie prebehlo bez problémov. Na obežnú dráhu okolo Mesiaca bolo Apollo 12 navedené manévrom LOI-1 dňa 18. novembra o 03:47:23 UTC. O deň neskôr po nevyhnutných previerkach (obava poškodenia lunárneho modulu po zásahu blesku) sa lunárny modul s dvojčlennou posádkou, Conrad a Bean, oddelil od materskej lode. Gordon zostal v materskej lodi krúžiacej po orbite Mesiaca. V čase 05:45:40 UTC lunárny modul Intrepid prešiel na zostupnú dráhu. Brzdiaci manéver zakončilo hladké pristátie dňa 19. novembra o 06:54:35 UTC.

Miesto pristátia

Cieľom lunárneho modulu Intrepid bolo pristátie na rozhraní Mora poznania (Mare Cognitum) a Mora ostrovov (Mare Insularum). Toto miesto nebolo vybrané náhodne – nachádzalo sa v blízkosti miesta pristátia sondy Surveyor 3. Surveyor 3, ktorý odštartoval 17. apríla 1967 mäkko pristál na Mesiaci a odoslal na Zem vyše 6 300 snímok. Jeho činnosť sa skončila po štrnástich dňoch. Miesto jeho pristátia sa podarilo presne určiť jednak zo samotných televíznych záberov sondy, ďalšie údaje o blízkom okolí miesta pristátia poskytli sondy Lunar Orbiter 3 a Lunar Orbiter 4. Astronauti z Apolla 12 mali vyhľadať už nefunkčnú sondu a odobrať z nej kameru a vzorky kábla. Úlohu splnili, pretože pristáli iba 180 metrov ďaleko. Zo sondy po vyhotovení fotografií odmontovali potrebné diely a odviezli ich na Zem. Conrad sa pri svojom výstupe stal tretím človekom, ktorý vstúpil na Mesiac, Bean bol štvrtý. Posádka vztýčila v mieste pristátia vlajku Spojených štátov, odobrala vzorky hornín, inštalovala sadu vedeckých prístrojov, absolvovala celkovo dva výstupy.

Návrat

Lunárny modul odštartoval z povrchu Mesiaca 20. novembra o 14:25:47 UTC, spojil sa s veliteľským modulom a obaja astronauti do neho prestúpili. Potom bol Intrepid poslaný na Mesiac, kde dopadol do oblasti Oceánu búrok (Oceanus Procellarum). Dopad bol využitý pre meranie otrasov povrchu. Po 72 hodinách spiatočného letu, spestreného úmyselným vypnutím spojenia astronautmi s Houstonom (chceli mať pokoj) pristála celá trojica vo veliteľskom module na Zemi, resp. na hladine Tichého oceánu pomocou padáku. Vyzdvihla ich odtiaľ čakajúca lietadlová loď USS Hornet. Astronauti následne strávili tri týždne v karanténe.